ออมสินนำตลาดลดดอกเบี้ยกู้-ฝาก
ออมสิน ลุยลดดอก 2 ขา ทั้งฝากและกู้ รับกระแสดอกเบี้ยขาลง
16 พ.ย. 2555

ออมสิน ลุยลดดอก 2 ขา ทั้งฝากและกู้ รับกระแสดอกเบี้ยขาลง 
นายพิศิษฐ์ เสรีวัฒนา รองผู้อำนวยการธนาคารออมสิน กลุ่มการตลาด เปิดเผยว่า ธนาคารได้มีการปรับลดอัตราดอกเบี้ยเงินฝากลงตามทิศทางอัตราดอกเบี้ยที่ปรับลดลง หลังจากคณะกรรมการนโยบายการเงิน (กนง.) ได้ประกาศปรับลดอัตราดอกเบี้ยนโยบายลง 0.25% มาอยู่ที่ระดับ 3.25% 
ปัจจุบันอัตราดอกเบี้ยเงินฝากเผื่อเรียกลดลงจาก 0.875% มาอยู่ที่ 0.75% ดอกเบี้ยเงินฝากเผื่อเรียกพิเศษจาก 1.50% มาอยู่ที่ 1.25% ดอกเบี้ยเงินฝากประจำลดจาก 2-2.25% มาอยู่ที่ 1.875-2% ดอกเบี้ยเงินฝากประจำ 6 เดือน ลดจาก 2.38-2.6% มาอยู่ที่ 2.35% ดอกเบี้ยเงินฝากประจำ 12 เดือน ลดจาก 2.78-3% มาอยู่ที่ 2.50-3% เงินฝากประจำ 24 MPlus ลดจาก 3.13-3.20% มาอยู่ที่ 2.75% ดอกเบี้ยเงินฝากประจำ 36 MPlus จาก 3.35% มาอยู่ที่ 3% ขณะที่อัตราดอกเบี้ยเงินฝากประจำรายเดือน ยกเว้นภาษี ลดลงจาก 3.40% ลงมาอยู่ที่ 3%
สำหรับอัตราดอกเบี้ยเงินกู้นั้นได้ลดดอกเบี้ยเงินกู้ขั้นต่ำประเภทเงินกู้ที่มีระยะเวลา (MLR) จาก 7.125% มาอยู่ที่ระดับ 7% ส่วนอัตราดอกเบี้ยเงินกู้ขั้นต่ำประเภทเงินเบิกเกินบัญชี (MOR) และอัตราดอกเบี้ยเงินกู้ลูกค้ารายย่อยชั้นดี (MRR) อยู่ระหว่างการพิจารณาปรับลด โดยปัจจุบันธนาคารมียอดสินเชื่อ 1.58 ล้านล้านบาท ยอดเงินฝาก 1.66 ล้านล้านบาท
นอกจากนี้ ธนาคารยังเตรียมขนผลิตภัณฑ์ทางการเงินไปร่วมออกงาน “Thailand Smart Money” ระหว่างวันที่ 13-16 ธ.ค. ที่ศูนย์การค้าเซ็นทรัลเวิลด์ โดยจะนำผลิตภัณฑ์เงินฝากเผื่อเรียกพิเศษ 399 วัน ดอกเบี้ย 3.30% สินเชื่อดอกเบี้ยคงที่ 3 ปี ที่ 4.50% 
ด้านธนาคารเพื่อการเกษตรและสหกรณ์การเกษตร นำผลิตภัณฑ์เงินฝากดอกเบี้ยทันใจ ฝาก 6 เดือน จ่ายดอกเบี้ยล่วงหน้าทันที 2.85%